Ad vesperas ipsa die pulsantur duæ scillæ et alia signa bina et bina, deinde classicum et accenduntur cerei de candelabro et duo super altare ob reverentiam sanctuarii quod est super altare. Cantantur vesperi solemniter; psalmi feriales dicuntur; melodia de ant. Sic veniet super psalmos dicitur; resp. a tribus canitur; ant. ad Magnificat ter repetitur, et cetera omnia sicut in majoribus solemnitatibus fiunt. Post vesperas processio vadit ad Crucem cum resp. Viri Galilæi, et ad laudes cum resp. Non relinquam, nec remanet commemoratio de Cruce. Hymnis omnium horarum apponitur versus Da nobis illuc sedula, et ultimus ita mutatur Gloria tibi Domine, Qui scandis super sidera. Antiphona de evangelio bis repetitur. Post primam facto capitulo missa matutinalis canitur ad Crucem et est eadem quæ major, cum una tantum collecta. Præfatio et Communicantes ad utramque missam et ad privatas missas dicuntur (151) quæ de die canuntur. Finita missa matutinali cantatur tertia. Ad omnes horas ipsa die tres cerei ardent ante altare. § Post tertiam ordinatur processio, sicut in quinque præcipuis solemnitatibus, et, ordinata processione, incensatur ab abbate, vel a sacerdote si abbas absens fuerit, altare et sanctuarium. Duo majora signa pulsantur. Tunc incipiente cantore resp. Eduxit Dominus exit processio per ostium sancti Stephani, et præcedentibus vexillis, aqua benedicta, cruce et cereis et thuribulo et sanctuario, vadit ad ecclesiam ubi concorditer determinatum fuerit in capitulo, et processione intrante ecclesiam incipit cantor resp. sive ant. de sancto in cujus honore fundata est ecclesia, et cantato resp. vel ant. dicit abbas vel sacerdos versum et collectam solemniter, præmissa salutatione, incensato prius altari. Qua dicta, incipit cantor alia responsoria, quantum opus fuerit, ut sunt illa: Post passionem suam. Cumque intuerentur. Ponis nubem. Ascendit Deus. Omnis pulchritudo. Et revertente processione usque in navim ecclesiæ, fit ibi statio et canitur resp. Viri Galilæi. Quo finito, incipit cantor ant. O rex gloriæ, et processione intrante in chorum pulsantur omnia signa; cerei de candelabro et duo super altare accenduntur, et cantatur missa solemniter. Cantor cum quatuor sociis regit chorum in cappis albi coloris, et cetera fiunt sicut consuetudo est in tali festivitate. § Finita missa pulsantur omnia signa de choro, et devestitis omnibus pulsantur ad sextam. Qua cantata vadunt in refectorium ad prandendum. Ibi debent esse tabulæ coopertæ. Fabam fractam, generale festivum et pitantiam et pigmentum debent omnes habere. Hanc procurationem debet prior Brittiniacæ-curtis. Item secunda feria post Ascensionem Domini debet conventus pitantiam. Ad mensam leguntur sermones Eusebii Cæsariensis et Johannis Chrysostomi. Hos sermones invenies in libro Baruch. Ad vesperas super psalmos dicitur melodia de ant. Pater sancte; ant. de evangelio ter repetitur. Ad collationem legitur sermo Leonis papæ cujus initium est Post beatam et gloriosam, et de collatione itur in refectorium ad caritatem.